Hefur endurbyggt og lagfært á fjórða tug gamalla húsa Stykkishólmur þykir ekki aðeins með fallegri kaupstöðum landsins heldur hefur bærinn vakið athygli fyrir mörg gömul hús sem gerð hafa verið upp og haldið vel við . Þau eru því sannkölluð bæjarprýði . Sá maður sem komið hefur mikið að endurgerð húsanna er Baldur Þorleifsson byggingameistari . Baldur hefur frá 1998 starfrækt trésmiðjuna Narfeyri og byrjaði þar einn ásamt aðstoðarmanni . Síðustu árin hefur Baldur að jafnaði verið með fjóra til fimm menn í vinnu og fleiri að sumrinu . Þá segist hann bæta laghentum strákum í hópinn . Baldur segir að uppistaðan í verkefnunum sé endurgerð gamalla húsa og síðan hefur hann líka byggt ný hús og búið þau í gamlan búning ef svo má segja , þau hús eru með gamaldags utanhússklæðingu og gluggum . Það er ekki bara í Stykkishólmi sem Baldur á mörg handtökin í gömlum húsum , heldur einnig í Flatey og í Reykjavík . Þegar blaðamaður Skessuhorns hitti hann að spjalli í Stykkishólmi á dögunum kvaðst hann ekki hafa tölu á hversu mörg gömlu húsin væru sem hann hefur endurgert eða endurbætt . Hann giskar á að þau séu milli þrjátíu og fjörutíu á tæplega tuttugu ára tímabili .